CELEX: 32018D1471
Language: bg
Date: 2018-09-19 00:00:00
Title: Решение (ЕС) 2018/1471 на Комисията от 19 септември 2018 година относно предложената гражданска инициатива, озаглавена „ДА СЛОЖИМ КРАЙ НА ИЗМАМИТЕ и злоупотребите с ФОНДОВЕТЕ НА ЕС посредством по-добър контрол на решенията, изпълнението и санкциите“ (нотифицирано под номер С(2018) 6077)

2.10.2018   
               
               
                  BG
               
               
                  Официален вестник на Европейския съюз
               
               
                  L 246/46
               
            
         РЕШЕНИЕ (ЕС) 2018/1471 НА КОМИСИЯТА
         от 19 септември 2018 година
         относно предложената гражданска инициатива, озаглавена „ДА СЛОЖИМ КРАЙ НА ИЗМАМИТЕ и злоупотребите с ФОНДОВЕТЕ НА ЕС посредством по-добър контрол на решенията, изпълнението и санкциите“
         
            
               (нотифицирано под номер С(2018) 6077)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Темата на предложената гражданска инициатива, озаглавена „ДА СЛОЖИМ КРАЙ НА ИЗМАМИТЕ и злоупотребите с ФОНДОВЕТЕ НА ЕС посредством по-добър контрол на решенията, изпълнението и санкциите“, се отнася до следното: „Европейските институции следва да са оправомощени да прилагат по-силен (включително предварителен) контрол и по-строги санкции в тези държави — членки на ЕС, които не членуват в Европейската прокуратура.“
                  
               
                     (2)
                  
                  
                     Целите на предложената гражданска инициатива се отнасят до следното: „За да предотвратят и санкционират измамите и злоупотребите с фондовете на ЕС, европейските институции следва да са оправомощени да прилагат по-силен контрол в държавите членки, които не участват в сътрудничеството по линия на Европейската прокуратура. Това ще включва предварителен контрол на решенията за финансиране и за обществени поръчки в рискови райони. Предлагаме този задълбочен контрол да обхваща пълно проучване на всички обстоятелства и да включва оповестяването на дейностите с цел измама и другите престъпления, засягащи финансовите интереси на ЕС.“
                  
               
                     (3)
                  
                  
                     Гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е нито явно в злоупотреба, несериозна или злонамерена, нито в явно противоречие с ценностите на Съюза, установени в член 2 от Договора за Европейския съюз (ДЕС).
                  
               
                     (4)
                  
                  
                     Правни актове на Съюза за целите на прилагането на Договорите могат да бъдат приемани:
                     
                                 а)
                              
                              
                                 за определяне на задачите, приоритетните цели и организацията на структурните фондове, което може да включва и групиране на фондовете, в съответствие с член 177 от Договора за функционирането на Европейския съюз (ДФЕС);
                              
                           
                                 б)
                              
                              
                                 за приемане на многогодишна рамкова програма, определяща всички дейности на Съюза в областта на научните изследвания и технологичното развитие; специфичните програми, които се разработват по всяка отделна дейност на многогодишната рамкова програма; и изпълнението на многогодишната рамкова програма в съответствие с членове 182 и 183 от ДФЕС;
                              
                           
                                 в)
                              
                              
                                 относно финансовите правила, които по-специално определят наред с другото процедурите за изпълнение на бюджета на Съюза в съответствие с член 322 от ДФЕС;
                              
                           
                                 г)
                              
                              
                                 в областта на предотвратяването и на борбата с измамите, засягащи финансовите интереси на Съюза, с цел да осигури ефективна и еквивалентна защита в държавите членки, както и в институциите, органите, службите и агенциите на Съюза, в съответствие с член 325 от ДФЕС.
                              
                           
               
                     (5)
                  
                  
                     Решението дали да участва в засилено сътрудничество като засиленото сътрудничество, чрез което бе създадена Европейската прокуратура, е доброволен избор на всяка държава членка. Поради това в правните актове на Съюза за целите на прилагането на Договорите по принцип не следва да се прави разграничение между държавите членки единствено в зависимост от тяхното участие или неучастие в засилено сътрудничество. Въпреки това при прилагането на правните актове на Съюза може да се прави разграничение между държавите членки, когато това е обективно обосновано, например когато след отчитане на всички съответни елементи съществува на практика различно ниво на защита на финансовите интереси на Съюза в отделните държави членки.
                  
               
                     (6)
                  
                  
                     С ДЕС се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (7)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (8)
                  
                  
                     По тези причини предложената гражданска инициатива, озаглавена „ДА СЛОЖИМ КРАЙ НА ИЗМАМИТЕ и злоупотребите с ФОНДОВЕТЕ НА ЕС посредством по-добър контрол на решенията, изпълнението и санкциите“, не попада по очевиден начин извън обхвата на правомощията на Комисията да представя правни актове на Съюза за целите на прилагането на Договорите в съответствие с член 4, параграф 2, буква б) и следователно трябва да бъде регистрирана. Следва да бъдат събирани изявления в подкрепа на предложената гражданска инициатива, доколкото тя е насочена към изготвянето от Комисията на предложения за правни актове на Съюза за целите на прилагането на Договорите, които — подобрявайки защитата на финансовите интереси на Съюза — не правят разграничение между държавите членки единствено в зависимост от тяхното участие или неучастие в засиленото сътрудничество за създаване на Европейската прокуратура,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Предложената гражданска инициатива, озаглавена „ДА СЛОЖИМ КРАЙ НА ИЗМАМИТЕ и злоупотребите с ФОНДОВЕТЕ НА ЕС посредством по-добър контрол на решенията, изпълнението и санкциите“, се регистрира.
            
            
               2.   Могат да бъдат събирани изявления в подкрепа на тази предложена гражданска инициатива, въз основа на разбирането, че тя е насочена към изготвянето от Комисията на предложения за правни актове на Съюза за целите на прилагането на Договорите, които — подобрявайки защитата на финансовите интереси на Съюза — не правят разграничение между държавите членки единствено в зависимост от тяхното участие или неучастие в засиленото сътрудничество за създаване на Европейската прокуратура.
            
         
         
            Член 2
            Настоящото решение влиза в сила на 27 септември 2018 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива, озаглавена „ДА СЛОЖИМ КРАЙ НА ИЗМАМИТЕ и злоупотребите с ФОНДОВЕТЕ НА ЕС — посредством по-добър контрол на решенията, изпълнението и санкциите“, представлявани от г-н Zoltán KERESZTÉNY и г-н Balázs FEHÉR в качеството им на лица за контакт.
         
         
            Съставено в Брюксел на 19 септември 2018 година.
            
               
                  За Комисията
               
               Frans TIMMERMANS
               
                  Първи заместник-председател
               
            
         
         
            (1)  ОВ L 65, 11.3.2011 г., стр. 1.